钦定古今图书集成/明伦汇编/交谊典/第054卷 > 《法华寺西亭夜饮赋诗序》前人
## 钦定古今图书集成/明伦汇编/交谊典/第054卷 > 《法华寺西亭夜饮赋诗序》前人

余既谪永州，以法华浮图之西临，陂池丘陵，大江连
山，其高可以上，其远可以望，遂伐木为亭，以临风雨，
观物初而游乎颢气之始。间岁，元克己由柱下史亦
谪。而来无几何，以文从余者多萃焉。是夜会兹亭
者凡八人。既醉克己，欲志是会，以贻于后。咸命为诗，
而授予叙。昔赵孟至于郑，赋七子以观郑志，克己其
慕赵者欤？卜子夏为《诗序》，使后世知风雅之道，余其
慕卜者欤？诚使斯文也而传于世，庶乎其近于古矣。